 CONSTANT MUNDA NA FATUMA BARIKI Wizara ya Fedha imeanzisha mchakato wa kuuza tariban mashirika 10 ya serikali, katika juhudi za kutafuta na kuokoa pesa inazotumia kuendesha shughuli zao kila mwaka. Katika hatua hiyo ambayo ni miongoni mwa masharti ya Shirika la Kifedha la Kimataifa kwa utawala wa Ruto waliyoweka mapema mwaka huu, Waziri wa Fedha Njuguna Ndung’u ametangaza kuuza hisa za serikal kwenye mashirika 11 ya kiserikali. Prof Ndung’u alitangaza Jumatatu, Novemba 27, 2023 mpango huo wa kuuza mashirika hayo, mwezi mmoja baada ya sheria kuhusu mchakato huo kupitishwa. Chini ya Sheria ya Ubinafsishaji ya 2023, Wizara ya Fedha itakusanya maoni kutoka kwa wananchi kabla ya kupeleka orodha ya mwisho iidhinishwe na Baraza la Mawaziri. Orodha hiyo kisha itapelekwa Bungeni kupata idhini ya mwisho. Wakenya wana hadi Disemba 11 kutoa maoni yao kuhusu kubinafsishwa kwa mashirika hayo. Mpango huo wa ubinafsishaji unajumuisha mashirika matano ambayo yanaleta faida, na sita ambayo hayaleti pesa kabisa. Mashirika yaliyoorodheshwa ambayo yanaleta faida kwa sasa ni Kenya Pipeline (KPC), jumba la KICC, Kenya Literature Bureau, New KCC na Kenya Seed Company. Yale ambayo yamelemewa kifedha ni National Oil Corporation, Rivatex East Africa, Numerical Machining Complex (NMC), Kenya Vehicle Manufacturers (KVM), Mwea Rice Mills na Western Kenya Rice Mills. Rais William Ruto amekuwa akipangia kuuza hisa katika baadhi ya mashirika zaidi ya 100 kama njia mojawapo ya serikali yake kupata pesa za matumizi na kutamatisha ukame wa karibu ya miaka 10 ya kutokuwepo kwa mashirika yanayoorodheshwa katika soko la hisa. Wakati wa ziara yake ya kwanza katika Soko la Hisa la Nairobi (NSE) Oktoba 11, 2022, Dkt Ruto aliahidi kuuza hisa kwa watu binafsi kwa karibu mashirika 10 katika mwaka wake wa kwanza afisini. Alhamisi ya wiki jana, Rais aliambia kikao cha shirikisho la wafanyabiashara wa hisa kwamba Kenya imeshatenga mashirika 35 ya kiserikali kwa ajili ya kubinafsishwa. “Mojawapo ya sababu za kubinafsisha mashirika ni kuyawezesha yachochee shughuli za kibiashara,” akaambia kikao hicho akisisitiza kwamba kujipatia pesa kutokana na uuzwaji huo hakukuwa jambo la kimsingi kwake. “Mpango huu wa ubinafsishaji utachangiwa na jinsi kampuni inafanya vizuri kifedha. Kama shirika limekuwa likipata hasara, huwezi kulipeleka kwenye soko la hisa,” akasema Joseph Koskey, afisa mkuu wa Halmashauri ya Ubinafsishaji. “Lazima uwe umepata faida kwa muda ili uweze kuuza hisa za kampuni hiyo kwa wawekezaji.” Hiyo inamaanisha kwamba mashirika kama Nock, NMC, KVM, Mwea Rice Mills na Western Kenya Rice Mills huenda yauzwe kwa watu ambao washatambuliwa tayari. “Ikiwa shirika limekuwa likileta hasara, na unakisia kwamba chanzo cha hasara hiyo ni miundombinu iliyopitwa na wakati ambayo haijakuwa ikipata mgao wa pesa kutoka kwa serikali, inamaanisha kwamba tunahitaji kupata mwekezaji maalum,” akasema Bw Koskey. Sheria ya Ubinafsishaji ya 2023 inamhitaji Waziri Ndung’u kubainisha vigezo alivyotumia kutambua mashirika kwa ajili ya kuyauza. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  